Seletuskiri

# August Kitzbergi nimelise Gümnaasiumi arengukava aastateks 2020 kuni 2022 kinnitamine

August Kitzbergi nimelise Gümnaasiumi direktor Jaak Israel on 30. detsembril 2019. a esitanud vallavolikogule kinnitamiseks kooli arengukava aastateks 2020 kuni 2022, mis on kooskõlastatud 17. detsembril 2019. a kooli hoolekogus ja 20. detsembril 2019. a õppenõukogus ja õpilasesinduses.

Vastavalt põhikooli ja -gümnaasiumi seaduse § 67 lõikele 1 koostatakse kooli järjepidava arengu tagamiseks vähemalt kolmeks aastaks kooli arengukava, kus määratakse kooli arengu eesmärgid ja põhisuunad.

Arengukava ja selle muudatused valmistatakse ette koostöös hoolekogu, õpilasesinduse, õppenõukogu ning ekspertidega koolist või väljastpoolt kooli.

Arengukava ja selle muudatused esitatakse enne kinnitamist arvamuse andmiseks kooli hoolekogule, õpilasesindusele ja õppenõukogule.

Vastavalt põhikooli ja -gümnaasiumiseaduse § 67 lõikele 2 kinnitab kooli arengukava kooli pidaja, kelleks on vallavolikogu või tema volitatud isik. Mulgi Vallavolikogu ei ole kooli arengukava kinnitamist delegeerinud oma 21. veebruari 2018. a määrusega nr 17 „Kooli pidaja pädevuse delegeerimine“ vallavalitsusele.

August Kitzbergi nimelise Gümnaasiumi arengukava kehtis 2019. aastani, mis oli kinnitatud Karksi Vallavolikogu 16. märtsi 2017. a määrusega nr 73 „August Kitzbergi nimelise Gümnaasiumi arengukava aastateks 2017 kuni 2019“.